Túl szexi lány - Filmkritika - Túl visszafogott film
Túl visszafogott film
Teszt / 2018. június 12.
Túl szexi lány Teszt
Renee (Amy Schumer) csöppet sem elégedett a munkájával, a testével pedig még annyira sem, ráadásul vajmi kevés önbizalom szorult belé. Világos, hogy ez a három dolog rendesen összefügg egymással, és kisebb csoda kell ahhoz, hogy az ember kitörjön ebből a szürke körforgásból. Ez a csoda be is következik, mikor a nő egy spinning órán balesetet szenved, alaposan beveri a fejét, és mire magához tér, a tükörbe nézve egy bombanőt lát, minek hatására azonnal átíródnak a szabályok. Hirtelen támadt öntudatosságának hála nem csupán pasit szerez magának, de még az álommelót is megcsípi egy nagymenő divatcégnél. De aztán túlságosan fejébe száll a dicsőség, és kezdi elfelejteni, ki is ő valójában...
Abszolúte testhez álló film és szerep ez Amy Schumernek, aki standuposként azzal csinált magának karriert, hogy mindenféle szemérem nélkül kitárulkozott, és közben egy pillanatra sem felejtette el, hogy milyen paraméterekkel rendelkezik. Ez a szókimondó átlagosság, melynek köszönhetően sikeresen felül is tudott kerekedni a szürkeségén, jókora piaci rést jelentett, amit Judd Apatow, a 2000-es évek egyik legnépszerűbb komikus/producer/rendezője fel is ismert, és felkarolta Schumert és az ő személyes projektjét, a megállapodni képtelen csélcsap nőről szóló Kész katasztrófát, ami annak rendje és módja szerint óriási sikert aratott.
Akinek van önbizalma, az felfelé néz
Most felejtsük el, hogy ezt egy totálisan felejthető road movie követte - melynek igazából azért kellett volna emlékezetesnek lennie, mert vele hosszú hiátus után visszatért a vászonra Goldie Hawn -, egyértelmű, hogy a Túl szexi lánynak kellett volna Schumer következő nagy dobásának lennie. Végül aztán sem anyagilag, sem minőségben nem tudott felnőni az ugródeszka-filmhez.
Az alkotók ugyanis elkövettek egy óriási hibát azzal, hogy az előkészületi munkák során úgy döntöttek, hogy inkább a PG-13-as besorolást célozzák meg a jóval szókimondóbb R-kategóriánál. Ennyi erővel akár be is foghatták volna Schumer száját, aki legfőbb fegyverét, a nagy és proli száját letéve inkább feszeng a keretek között, ahelyett hogy igazán elengedné magát. Azért így is mindent megtesz azért, hogy feszegesse a határait (például egy igen kalandosra sikerült vízes póló versenyen), de annyira nem tud közönséges lenni, hogy az igazán vicces legyen.
Mindezek ellenére sem lehet utálni Renee-t, aki előbb kislányos ártatlansággal szorong, hogy aztán naiv öntudatossággal veti bele magát a nagymenők világába, és ezáltal a film üzenetét is sikerül jól tálalnia, mi szerint nem kell se bombatest, se protekció ahhoz, hogy érvényesülni tudj, egyszerűen csak bíznod kell magadban.
Aby Kohn és Marc Silverstein író/rendező-párosnak is bíznia kellett volna Schumerben, aki talán képes lett volna átívelni a film esetlen, de leginkább esetleges befejezését, amely túl gyorsan, túl ügyetlenül rakja rendbe azokat a szálakat, melyek a túlzott önbizalom hatására óhatatlanul szétszaladnak. A lyukakat pedig a mellékszereplők sem tudják betömni (még az egérkehangú divatcézár szerepében merészet hozó Michelle Williams se), akik se nem elég érdekesek, se nem túl szellemesek ahhoz, hogy kiegészítsék Schumert, aki édes egyszerűen magára marad - főleg a film utolsó harmadának zavarosában. Így aztán a néző mégsem egy jótanáccsal felvértezve, hanem bizonytalanul jön majd ki a filmről, és talán egy kicsit bosszúsan is, hisz ebből az alaphelyzetből sokkal, de sokkal többet is ki lehetett volna hozni.
A Túl szexi lány június 14-től látható a magyar mozikban. Minden idei bemutatót megtalálhattok a rendszeresen frissülő filmkalendáriumunkban, az IGN Hungaryn megjelent valamennyi kritikát pedig kritikaösszesítőnkre kattintva böngészhetitek.
Amy Schumer valószínűleg erre a szerepre született, épp ezért szomorú, hogy nem élhette ki magát benne: az összecsapott befejezésű sztori és a vérszegény mellékszereplők pedig nem segítenek abban, hogy ez a kényszeredett visszafogottság ne legyen hatványozottan feltűnő, és ne üsse agyon a film amúgy frappáns üzenetét.
Túl szexi lány Megjelenési dátum
Mikor valaki csak azt tanulta el Judd Apatow-tól, hogy az ő filmjei hosszúak...RT
Zalaba Ferenc 2018. június 12.
Izgalmas alapötlet
...annak ellenére, hogy nem hagyják, hogy kiélje magát
Összecsapott befejezés